Id-Deċiżjoni tal-Kunsill
tas-16 ta' Ġunju 2000
dwar il-proċedura li tikkonċerna d-derogi mir-regoli ta' l-oriġini mniżżla fil-Protokoll Nru 1 tal-Ftehim ta' Sħubija ta' l-ACP-KE
(2000/399/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133,
Wara li kkunsidra l-proposta mill-Kummissjoni,
Billi:
(1) Ir-Raba' Konvenzjoni ta' l-ACP-KE skadiet fid-29 ta' Frar 2000.
(2) Il-Ftehim tas-Sħubija ACP-KE l-ġdid ma setax jidħol fis-seħħ f'dik id-data.
(3) L-Artikolu 3 tad-Deċiżjoni Nru 1/2000 tal-Kumitat ta' l-Ambaxxaturi ta' l-ACP-KE tat-28 ta' Frar 2000 dwar miżuri transitorji validi mill-1 ta' Marzu 2000 [1] jipprovdi li d-dispożizzjonijiet tal-kummerċ tal-Ftehim tas-Sħubija ta' l-ACP-KE, inkluż il-Protokoll Nru 1 dwar id-definizzjoni tal-konċett ta' "prodotti li joriġinaw" u l-metodi ta' koperazzjoni amministrattiva tal-Konvenzjoni japplikaw mill-1 ta' Marzu 2000.
(4) L-Artikolu 38(9) tal-Protokoll imsemmi jipprovdi li talbiet mill-Istati ta' l-ACP għal derogi mir-regoli ta' l-oriġini ta' l-istess Protokoll għandhom ikunu meqjusa li ġew aċċettati jekk il-Komunità ma tinformax lill-Istati ta' l-ACP bil-pożizzjoni tagħha dwar it-talbiet fi żmien 75 jum utli minn meta ġew riċevuti mill-Ko-President tal-Kumitat tal-Koperazzjoni Doganali ta' l-ACP-KE, imwaqqaf mill-Artikolu 37 tal-Protokoll Nru 1.
(5) Huwa għalhekk meħtieġ li tiġi adottata proċedura li tiżgura li l-pożizzjoni tal-Komunità tista' tiġi adottata u kkomunikata lill-Istati ta' l-ACP fil-perjodu ta' 75 jum utli.
(6) Il-miżuri neċessarji għall-implimentazzjoni ta' din id-Deċiżjoni għandhom jiġu adottati skond id-Deċiżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri għall-eżerċizzju tal-poteri ta' implimentazzjoni mogħtija lill-Kummissjoni [2].
(7) Id-Deċiżjoni tal-Kunsill 90/523/KEE [3] ipprovdiet għad-delegazzjoni ta' poteri lill-Kummissjoni rigward l-adozzjoni ta' pożizzjoni komuni tal-Komunità wara talba mill-Istati ta' l-ACP għal deroga mil-liġijiet ta' oriġini stabbiliti fil-Protokoll Nru 1 tar-Raba' Konvenzjoni ta' l-ACP-KE. Delegazzjoni simili ta' poteri lill-Kummissjoni għandha issa tkun prevista rigward it-talbiet għal derogi mil-liġijiet ta' oriġini stabbiliti fil-Protokoll Nru 1 tal-Ftehim tas-Sħubija ta' l-ACP-KE.
(8) Ir-Regolament tal-Kunsill (KEE, Euratom) Nru 1182/71 [4] jistabbilixxi r-regoli applikabbli għal perjodi, dati u limiti ta' żmien,
IDDEĊIEDA DAN LI ĠEJ:
Artikolu 1
Il-pożizzjoni komuni tal-Komunità rigward talba ppreżentata mill-Istati ta' l-ACP għal deroga mil-liġijiet ta' oriġini stabbiliti fil-Protokoll Nru 1 tal-Ftehim tas-Sħubija ta' l-ACP-KE għandha tiġi adottata mill-Kummissjoni skond il-proċedura stabbilita fl-Artikolu 2.
Artikolu 2
Il-Kummissjoni għandha tkun megħjuna mill-Kumitat ta' Kodiċi Doganali stabbilit bir-Regolament tal-Kunsill (KEE) Nru 2913/92 tat-12 ta' Ottubru 1992 li jistabbilixxi l-Kodiċi Doganali tal-Komunità [5], hawnhekk iżjed 'il quddiem imsejjaħ l-"Kumitat".
Ir-rappreżentant tal-Kummissjoni għandu jagħti lill-Kumitat abbozz tal-pożizzjoni komuni fi żmien 25 jum utli minn meta l-Ko-President tal-KE jirċievi t-talba għal deroga mingħand il-Kumitat tal-Koperazzjoni Doganali tal-KE-ACP. Il-Kumitat għandu jagħti opinjoni dwar l-abbozz fil-limitu taż-zmien determinat mill-President tiegħu skond l-urgenza tal-kwistjoni konċernata. L-opinjoni għandha tingħata bil-maġġoranza stabbilita fl-Artikolu 205(2) tat-Trattat fil-każ tad-deċiżjonijiet li l-Kunsill hu meħtieġ li jadotta fuq proposta mill-Kummissjoni. Il-voti tar-rappreżentanti ta' l-Istati Membri għandhom ikunu peżati bil-manjiera stabbilita f'dak l-Artikolu. Il-President m'għandux jivvota.
Il-Kummissjoni għandha tadotta il-pożizzjoni komuni u tittrażmettiha minnufih lill-Istai ta' l-ACP. Madankollu, jekk il-pożizzjoni komuni mhix skond l-opinjoni tal-Kumitat, għandha tkun mogħtija minnufih mill-Kummissjoni lill-Kunsill. F'dak il-każ, il-Kummisjoni għandha tiddifferixxi t-trasmissjoni tagħha lill-Istati ta' l-ACP għal perjodu ta' 25 jum utli mid-data tal-vot fil-Kumitat.
Il-Kunsill, li jaġġixxi b'maġġoranza kwalifikata, jista' jadotta pożizzjoni komuni differenti fil-perjodu previst fit-tielet paragrafu.
Artikolu 3
Id-definizzjoni ta' jiem utli għall-iskop ta' din id-Deċiżjoni għandha tkun stabbilita fir-Regolament (KEE, Euratom) Nru 1182/71.
Artikolu 4
Din id-Deċiżjoni għandha tidħol fis-seħħ fil-ġurnata tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Għandha tapplika sal-31 ta' Diċembru 2007.
Magħmula l-Lussemburgu, fis-16 ta' Ġunju 2000.